**聪慧愚钝皆有因**

根据乾隆大藏经第1317部《撰集百缘经》之七十四（须漫比丘尼辩才缘）整理：

一时，释迦牟尼佛在舍卫国祇树给孤独园。

城中有一婆罗门，名为梵摩，多闻辩才明解经论，四韦陀典无不鉴达。选择高门，娉以为妇，足满十月，产一女儿端政殊妙，智慧辩才无有及者。

闻诸婆罗门共父论议，悉能受持，一言不失。

如是展转，所闻甚多。耆旧长宿，皆来咨启，无不通达。

闻世有佛，始成正觉，教化众生，咨受法味。

寻自庄严，着诸璎珞，往诣佛所，见佛世尊，三十二相八十种好，光明普曜如百千日。前礼佛足，却坐一面。

佛即为其说四谛法，心开意解，得须陀洹果，求索出家。

佛即告言：善来比丘尼！头发自落，法服着身，成比丘尼，精勤修习，得阿罗汉果。

尔时阿难见是事已而白佛言：世尊！今此须漫比丘尼宿殖何福？虽受女身多闻第一？又值世尊出家得道？

尔时世尊告阿难言：此贤劫中，波罗奈国，有佛出世，名号迦葉，化缘周讫，迁神涅槃。于像法中，有一比丘尼，心常喜乐，说法教化，精勤无替。因发誓愿：使我来世释迦牟尼佛法之中明解经论。发是愿已，便取命终，生天人中，聪明智慧，无有及者。

佛告阿难：尔时说法教化比丘尼者；今此须漫比丘尼是，值我出家得道多闻第一。

时诸比丘，闻佛所说，欢喜奉行。

根据乾隆大藏经第1346部《法句譬喻经》第3卷（爱身品第二十）整理：

昔多摩罗国，去城七里有精舍，五百比丘常处其中，读经行道。

有一长老比丘名摩诃卢，为人愚钝，数年之中不得一偈。

众共轻之，常守精舍，敕令扫除。

后日国王，请诸僧人，入宫供养。

摩诃卢比丘自念：我生愚钝，不知一偈，人所贱薄，用是活为？

即持绳至后园大树下，欲自吊死。

佛以道眼遥见如是，化作树神呵之：比丘何为作此？

摩诃卢即具陈辛苦。

化神呵道：勿得作是！且听我言！往昔迦葉佛时，卿作比丘，有五百弟子。时卿自以多智、轻慢众人、吝惜经义、初不训诲，是以世世所生诸根闇钝，但当自责何为自杀？

于是世尊现佛光像，为说偈言：

身为第一，慎护所守；身不能利，安能利人？

学先自正，然后正人；心调体正，何愿不至？

本我所造，后我自受；常自勉学，不惓则智！

摩诃卢比丘见佛光像，悲喜交加，思惟偈义即入定意，寻在佛前逮得阿罗汉道，自识宿命无数世事，三藏众经即贯在心。

佛语摩诃卢：着衣持钵就王宫食，在五百人之上坐。此五百人是卿先世五百弟子，还为说法令得道迹，并使国王明信罪福。

摩诃卢即受佛教，径入王宫，坐于上座。

众人心恚，怪其所以，各护王意，不敢呵谴。

王便下食手自斟酌。

摩诃卢即为达嚫，音如雷震清辞雨下。

坐上比丘，惊怖自悔，皆得罗汉。

摩诃卢，为王说法，莫不解释。群臣百官，皆得须陀洹道。

**悭贪与悭法**

悭贪：通常指对财物的吝啬、贪得无厌、不知布施。

悭贪：导致现世以及后世为人贫穷、乃至堕入三塗（通常堕饿鬼道）。

悭法：指的是对佛法的吝啬、不开示教授、不说法。

根据乾隆大藏经第1119部《根本说一切有部苾刍尼毗奈耶》第19卷（悭法学处第一百三十六）：

悭法者：谓不开示教授。

佛告诸苾刍尼：悭法之者当招五种过失。一得生盲、二无智慧、三远离佛法、四室有怨家、五不入圣位。身坏命终堕于地狱。若复苾刍尼，悭法者，波逸底迦。

与悭贪、悭法相对应的便是财施、法施。

根据乾隆大藏经第1部《大般若波罗蜜多经》第380卷：

云何菩萨摩诃萨能以布施摄诸有情？菩萨摩诃萨以二种施摄诸有情。

何等为二？一者、财施，二者、法施。

根据乾隆大藏经第539部《增壹阿含经》第7卷：

尔时，世尊告诸比丘：有此二施。云何为二？所谓法施、财施。

诸比丘，施中之上者不过法施。是故，诸比丘，常当学法施。

根据乾隆大藏经第710部《本事经》：

吾从世尊闻如是语：苾刍当知！施有二种。云何为二？一者财施、二者法施。

云何财施？谓能施种种美妙饮食、香鬘衣乘房舍卧具、资产灯明病缘医药、舍如是等，分布惠他，名为财施。

云何法施？谓广为他宣说正法，初中后善文义巧妙，纯满清白梵行之法，令诸有情闻已解脱，生老病死愁叹忧苦诸热恼法，是名法施。

于此财法二种施中，法施最上胜妙第一。

根据乾隆大藏经第1304部《大乘宝要义论》：

过去世时无垢威光王，于大高如来所，千岁之中种诸善根，以一切乐具供养彼佛，及以四事给施八万四千诸苾刍众。如是过千岁已，彼大高如来告无垢威光王言：大王！如是满足千岁于如来所行诸施法，若比勤行求法菩萨一出入息中所有善根，百分不及一，乃至乌波尼杀昙分亦不及一。何况于正法中乃至一四句偈勤行宣说解释其义，彼福边际我不能说。